Új szintre süllyesztette a római-parti mobilgátról zajló vitát a Római-partért Egyesült a Facebookon. Az árvízvédelmi falat támogató szervezet az érvelésben eljutott a zsidózásig, a mobilgátat ellenző közéleti személyiségek – Lányi András, Tosics Iván, Béres András, Moldován László – fotói fölé azt írta:

„Zsidó értelmiségiek egy csoportja,Gettóba akarja zárni a római parton a 70 ha.-on lévőket!Betonfalat emelnének a Királyok-Nánási nyomvonalon ketté választva kerületünket!Hazug,demagóg állításokkal kápráztatnak!Mintha elfelejtették volna mi történt rokonságukkal a 40-es években hasonlóan akarnak elbánni a 70 ha.-on lévőkkel!Rajzolgatnak magántulajdonban lévő telkekre!Talán ki akarnak sajátítani és munkatáborba készülnek küldeni az itt élőket?Lányi,Tosics,Béres,Moldován urak mit képzelnek magukról!”

Fotó: Facebook / Római-partért

A kirohanás annak tudható be, hogy a mobilgát ellenzői szerint a Nánási út–Királyok útja vonalában épített – lakóövezetet védő – földgátat kellene megerősíteni, ezzel ugyanis a természeti értékek is megmaradnának.

A helyesírási hibáktól hemzsegő kommentekben a későbbiekben kiállnak az állítás mellett. „Azt hogy leirjuk hogy zsido ertelmisegiek allnak a mi kirekesztesunk elere az miert baj mert igaz.Pont az a tarsadalmi reteg akar minket kirekeszteni amelyik elszenvedte a kirekesztes osszes gyotrelmet!Nezzetek mar magatokba!Beszeljetek csaladtagjaitokkal milyen kirekesztetnek lenni.Tortenelem ora valoban!Itt az ideje kicsit olvasgatni!”

Búzás Győző, a Római-partért Egyesület elnöke egy korábbi tüntetésen azt mondta, hogy a családja 40 éve ezen a területen él, ami hivatalosan nem is ártér, és egyébként is csak 10-20 darab Duna-parti fa eshet áldozatul a beruházásnak. Az egyesült alelnökének, Egri Gábornak a nevéhez köthető cég épített szállodát a veszélyeztetett területen fekvő óriástelken.

Nem ez az első alkalom, hogy a Római-partért Egyesület a Facebookon zsidózással próbálta meg alátámasztani az érveit. Egy július 28-ai posztban azt írták , hogy „gettó készül a római 70 hektárából”, és már itt rácsodálkoztak, hogy pont Lányi András rakja le ennek az alapjait. „Ez a modern kori Magyarország legnagyobb üldözése és megbélyegzése!!” – írták akkor.

[az idézeteket változtatás nélkül közöltük - a szerk.]